


Predkladacia správa

Ministerstvo financií Slovenskej republiky predkladá návrh zákona, ktorým sa mení 
a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony.

[bookmark: _Hlk206074046]Primárnym cieľom predkladaného návrhu je transponovať do zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“) článok 1 a článok 5 smernice Rady (EÚ) 2025/516 z 11. marca 2025, ktorou sa mení smernica 2006/112/ES, pokiaľ ide o pravidlá DPH pre digitálny vek (Ú. v. EÚ L, 2025/516, 25.3.2025) [ďalej len „smernica (EÚ) 2025/516“].

Zmenami a doplnením zákona o DPH, v súlade so smernicou (EÚ) 2025/516, a zároveň aj v súlade s programovým vyhlásením vlády SR na roky 2023 – 2027, s cieľom zefektívniť boj proti daňovým únikom, dôjde k zavedeniu povinnej elektronickej fakturácie, ako aj povinnému digitálnemu oznamovaniu údajov o dodaniach tovarov alebo služieb finančnej správe v reálnom čase pre zdaniteľné osoby, ktoré sú platiteľmi dane z pridanej hodnoty (ďalej len „platiteľ dane“). S účinnosťou od 1. januára 2027 bude zavedená povinnosť vyhotoviť a prijímať elektronické faktúry v ustanovenom formáte pre platiteľov dane usadených v tuzemsku pri tuzemských dodaniach tovarov a služieb. Povinnosť prijať elektronickú faktúru doručovacou službou sa bude týkať každej osoby, ktorej je platiteľ dane povinný vyhotoviť elektronickú faktúru. Údaje budú platitelia dane oznamovať automatizovane. S účinnosťou od 1. júla 2030 bude pre všetky zdaniteľné osoby zavedená povinnosť elektronickej fakturácie a povinné oznamovanie údajov aj pri cezhraničných dodaniach tovarov alebo služieb. Za elektronickú faktúru sa bude považovať len taká faktúra, ktorá obsahuje informácie vyžadované zákonom o DPH, a ktorá bude vyhotovená, zaslaná a prijatá v štruktúrovanom elektronickom formáte, ktorý umožní jej automatické a elektronické spracovanie. Za účelom zabezpečenia jednotného súladu so smernicou (EÚ) 2025/516 sa pre tuzemské zdaniteľné obchody s účinnosťou od 1. júla 2030 ustanoví rovnaká lehota na vyhotovenie elektronických faktúr a rovnaký spôsob oznamovania údajov ako pre cezhraničné zdaniteľné obchody. V nadväznosti na zavedenie povinného digitálneho oznamovania údajov pri tuzemských a cezhraničných dodaniach tovarov alebo služieb sa s účinnosťou od 1. júla 2030 úplne ruší povinnosť podávať kontrolný výkaz a súhrnný výkaz.

V súvislosti so zavedením povinnej elektronickej fakturácie dochádza k legislatívno-technickým zmenám aj v zákone č. 431/2002 Z. z. o účtovníctve v znení neskorších predpisov. Podobne, s cieľom väčšej efektivity správy daní, sa navrhuje doplnenie a úprava príslušných ustanovení zákona č. 563/2009 Z. z. o správe daní (daňový poriadok) a o zmene a doplnení niektorých zákonov.

Navrhovaná úprava zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov precizuje povinnosť verejného obstarávateľa a obstarávateľa zabezpečiť prijímanie elektronickej faktúry. V tejto súvislosti dochádza aj k úprave v zákone č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
	
Návrh zákona má pozitívny aj negatívny vplyv na rozpočet verejnej správy, pozitívny a negatívny vplyv na podnikateľské prostredie, pozitívny vplyv na informatizáciu spoločnosti, a nebude mať sociálne vplyvy, vplyvy na životné prostredie, služby verejnej správy pre občana a ani na manželstvo, rodičovstvo a rodinu.

Návrh zákona bol predmetom medzirezortného pripomienkového konania, ktorého vyhodnotenie tvorí prílohu materiálu.
Návrh zákona sa predkladá s rozpormi uvedenými vo vyhlásení Ministerstva financií Slovenskej republiky.

Návrh zákona bol predmetom záverečného posúdenia vybraných vplyvov. Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky vyjadrila k návrhu zákona súhlasné stanovisko.

Návrh zákona sa netýka pôsobnosti miestnej územnej samosprávy a z tohto dôvodu nie je potrebné vyjadrovať sa k súladu návrhu s Európskou chartou miestnej samosprávy.	



